User:AAnicic/sandbox

Neno Murić rođen je u Rožajama (Crna Gora). Kao dječak pobjeđivao je na malim šlagerima, ali tek preseljenjem u Sarajevo 1998. godine počinje se ozbiljnije baviti muzikom. Okupivši bend, golobradi mladići ubrzo postaju atrakcija u postratnom Sarajevu. Godine 2005. započinje njegova profesionalna karijera, saradnjom s Harijem Varešanovićem (Hari Mata Hari) i tekstopiscem Fahrudinom Pecikozom koji za njega komponuju pjesmu „Stope da ti ljubim“. Neno iste godine debituje na festivalu „Sunčane skale“ i pjesma postaje regionalni hit. Nakon toga nastavlja sa radom na albumu, koji će biti fuzija popa i folka.

Na albumu je radio punih sedam godina, okupivši eminentna imena regionalne muzičke scene poput već spomenutog Harija Varešanovića, zatim Alena Slavice, Brane Likića, Nikše Bratoša, Grigora Koprova, Ognena Nedlkovskog, Azura Jahića, poljskih autora Jaroslava Uhlira i DJ Igi-ja i drugih. I ako je za saradnike imao iskusnu ekipu, koja mu je uradila sjajne pjesme Neno je nailazio na poteškoće kod izdavača, koji nisu imali sluha za njegov rad. Godine 2008. upisuje fakultet i stiče zvanje magistra istorije. U međuvremenu dobija poziv muzičke produkcije BHRT-a i njegov album nakon tri godine provedene u fioci izdaje ova kuća, najavivši ga kao svog pulena. Nakon završenog studija istorije intenzivno radi na svom drugom albumu, predstavljajući jedan po jedan singl. Tako pjesma „Baraba mekog srca“ za koju je Neno napisao tekst pokazuje njegovu potpuno drugu stranu, duhovitu, veselu i ova pjesma mu donosi epitet najboljeg zabavljača mlađe generacije. Uslijedile su autorske pjesme „Nek' je zdravlja i sreće“ „Zauvijek imaš me“, „Umirem, a rađam se“, a ovaj njegov angažman svrstava ga i u red uspješnih kantautora.

Neno Murić nastupao je na mnogobrojnim festivalima na kojima je osvajao vrijedne nagrade. Vrijedi spomenuti one značajnije: Pirin fest (Bugarska), Festival prijateljstva (Turska) Ohridski trubaduri (Makedonija), Sunčane skale (Crna Gora), Ilidžanski festival (Bosna i Hercegovina) i dr.